ഹൗസ് ബില്ഡിങ് സൊസൈറ്റി പണത്തട്ടിപ്പ്: ഇടപാടുകാര് സമരത്തിലേക്ക് പേരാവൂര്: സഹകരണ ഹൗസ് ബില്ഡിങ് സൊസൈറ്റി ചിട്ടിതട്ടിപ്പിനിരയായ ഇടപാടുകാര് ബുധനാഴ്ച സൂചന പ്രതിഷേധ സമരം നടത്തും. രാവിലെ 10ന് സൊസൈറ്റിക്കു മുന്നില്നിന്ന് കാല്നട ജാഥമായി സെക്രട്ടറിയുടെ വീട്ടുപടിക്കലെത്തി ധര്ണ നടത്തുമെന്ന് ഇടപാടുകാരുടെ കൂട്ടായ്മ അറിയിച്ചു. തുടര്ന്ന് യോഗം ചേര്ന്ന് കര്മസമിതി രൂപവത്കരിക്കും. പേരാവൂരില് സി.പി.എം നിയന്ത്രണത്തിലുള്ള പേരാവൂര് കോഓപറേറ്റിവ് ഹൗസ് ബില്ഡിങ് സൊസൈറ്റി നടത്തുന്ന ചിട്ടിയില് കാലാവധി കഴിഞ്ഞിട്ടും ഇടപാടുകാര്ക്ക് പണം നല്കിയില്ലെന്ന പരാതിയില് ഭരണസമിതി അംഗങ്ങളും ഇടപാടുകാരും തമ്മിലുള്ള ചര്ച്ചയില് കഴിഞ്ഞ ദിവസം താല്ക്കാലിക പരിഹാരമായിരുന്നു. ബാങ്ക് സെക്രട്ടറിയുടെ സ്വത്തുക്കള് ഈടു നല്കാമെന്ന വ്യവസ്ഥയിലാണ് താല്ക്കാലിക പരിഹാരം ഉണ്ടാക്കിയത്. എന്നാല്, കഴിഞ്ഞ ദിവസം രാത്രി സ്ഥാപനം തുറന്ന് സൊസൈറ്റി സെക്രട്ടറി രേഖകള് കടത്താന് ശ്രമിച്ച് പൊലീസിെന്റ പിടിയിലായിരുന്നു. ഇതിനുശേഷം ഇയാള് മുങ്ങിയതായി പ്രചാരണം ശക്തമായതോടെയാണ് ഇടപാടുകാര് വീണ്ടും പ്രതിഷേധമുഖത്തേക്ക് നീങ്ങുന്നത്. കഴിഞ്ഞ വെള്ളിയാഴ്ച നടന്ന മണിക്കൂറുകള് നീണ്ട ചര്ച്ചക്കൊടുവിലാണ് ബാങ്ക് സെക്രട്ടറിയുടെ വീടും സ്ഥലവും ഈട് നല്കാമെന്ന വ്യവസ്ഥയില് പ്രശ്നത്തിന് താല്ക്കാലിക പരിഹാരം ഉണ്ടായത്.